《己亥岁避兵》
明代·钱宰

中原丧乱起，群雄遍江河。我行江之南，亦复罹兵戈。

亲戚相奔窜，闾里传惊讹。一朝闻寇至，攀腾上岩萝。

路逢伟男子，负母匿山阿。弱妇行不前，缢死枯树柯。

岂忍弃尔死，救尔如母何。听此欲援之，山下寇已多。

行登寂高峰，天高郁嵯峨。怅然思匪风，吞声不成歌。

作者简介：（1299—1394）元明间浙江会稽人，字子予，一字伯钧。元至正间中甲科，时称宿儒。洪武初征修礼、乐书，授国子助教，进博士。后命订正蔡氏《书传》，书成赐归。有《临安集》。